
Σκοπός
Η οδηγία περιγράφει και ενημερώνει συνοπτικά τους εργαζόμενους (διοικητικό, και διδακτικό προσωπικό) για τον τρόπο με τον οποίο πρέπει να χειρίζονται τα προσωπικά δεδομένα, συμπεριλαμβανομένων και δεδομένων ειδικών κατηγοριών (π.χ. δεδομένων υγείας), τα οποία επεξεργάζονται.
Ανάλυση

Το προσωπικό του Πανεπιστημίου καθώς και εξωτερικοί συνεργάτες που έχουν αναλάβει έργο για λογαριασμό του Πανεπιστημίου (π.χ. ερευνητές κ.λπ.) λαμβάνουν υπόψιν τις παρακάτω οδηγίες για την προστασία των προσωπικών δεδομένων σε πρακτικές υγείας και ασφάλειας:
· κατά την άσκηση των αρμοδιοτήτων τους που περιλαμβάνουν προσωπικά δεδομένα εργαζομένων (π.χ. παροχή υπηρεσιών διάγνωσης, διενέργειας έρευνας και κλινικών δοκιμών, διαχείριση αναρρωτικών αδειών εργαζομένων, εγγραφές ειδικών κατηγοριών κ.λπ.) τηρούν μέτρα ώστε να επιτευχθεί η εχεμύθεια κατά τη συλλογή τους. (π.χ. επίδοση εργαστηριακών αποτελεσμάτων σε κλειστό φάκελο, μη συλλογή προφορικών πληροφοριών σχετικών με την υγεία των εργαζομένων σε χώρο με αναρμόδια φυσικά πρόσωπα, παραλαβή ιατρικών βεβαιώσεων για αναρρωτική άδεια σε κλειστό φάκελο κ.λπ.).
· σε περίπτωση ατυχήματος κατά την εργασία, μόνο οι αρμόδιοι υπάλληλοι και η Σύγκλητος/Συμβούλιο Διοίκησης διαχειρίζονται τα προσωπικά δεδομένα των εργαζόμενων που ενεπλάκησαν. 
· κατά τη διαβίβαση προσωπικών δεδομένων εργαζομένων και ιδιαίτερα δεδομένων ειδικής κατηγορίας σε άλλες Διευθύνσεις/ Τμήματα του Πανεπιστημίου, ο αρμόδιος υπάλληλος φροντίζει για την τήρηση της αρχής της ελαχιστοποίησης, διαβιβάζοντας στην άλλη Διεύθυνση ή Τμήμα μόνο τα απολύτως απαραίτητα δεδομένα που απαιτούνται για την εκτέλεση της εργασίας του.
· Βάσει του ν. 3861/2010, άρθρο 5 «Προστασία δεδομένων προσωπικού  χαρακτήρα και απόρρητα», το Πανεπιστήμιο κατά την ανάρτηση πράξεων στο Διαύγεια, θα πρέπει να ακολουθεί τις γενικές αρχές του GDPR και ταυτόχρονα να μην αναρτά πράξεις, στις οποίες περιλαμβάνονται ευαίσθητα δεδομένα προσωπικού χαρακτήρα, όπως αυτά ορίζονται στην κείμενη νομοθεσία. Ακόμη, στις περιπτώσεις που γίνεται ανάρτηση σχετικών πράξεων, λαμβάνει κατάλληλα μέτρα προστασίας, όπως η χρήση των αρχικών των ονοματεπωνύμων των φυσικών προσώπων στις πράξεις που αναρτά στη «Διαύγεια», εκτός αν κρίνεται αναλογική η ανάρτηση του πλήρους ονοματεπωνύμου βάσει του σκοπού της ανάρτησης (πχ. Προσλήψεις βάσει διαγωνισμών).
· δεν χορηγούνται έγγραφα που εμπεριέχουν προσωπικά δεδομένα σε τρίτους (π.χ. συγγενείς εργαζομένων) χωρίς την επίδειξη έγγραφης εξουσιοδότησης επικυρωμένης από ΚΕΠ.
· λαμβάνονται τα κατάλληλα μέτρα προστασίας των προσωπικών δεδομένων που βρίσκονται σε ηλεκτρονική και έντυπη μορφή.
· Το Πανεπιστήμιο συλλέγει για τις δραστηριότητες επεξεργασίας μόνο τα ελάχιστα απαραίτητα προσωπικά δεδομένα των φυσικών προσώπων, όπως αυτά ορίζονται σε ΦΕΚ, ΥΑ, κ.λπ.

